INDOKOLÁS

1. A JAVASLAT HÁTTERE

Az Orosz Föderáció Kereskedelmi Világszervezethez történő csatlakozására vonatkozó feltételek áttekintése

I. BEVEZETÉS

Befejező szakaszba érkeztek a Kereskedelmi Világszervezet (WTO) tagjai és az Orosz Föderáció közötti tárgyalások, melyek az Orosz Föderációnak a Világszervezethez történő esetleges csatlakozására vonatkozó feltételekre irányultak. Ezt 18 évig tartó tárgyalássorozat előzte meg, amely akkor kezdődött, amikor az Orosz Föderáció 1993-ban benyújtotta a WTO-hoz való csatlakozás iránti kérelmét. Mielőtt az EU hivatalosan támogatni tudná az Orosz Föderáció WTO-hoz való csatlakozását, tanácsi határozatnak kell jóváhagynia az Orosz Föderáció csatlakozásának feltételeit.

A csatlakozási feltételek összefoglalása az alábbiakban olvasható.

II. AZ OROSZ FÖDERÁCIÓ WTO-HOZ TÖRTÉNŐ CSATLAKOZÁSÁT SZABÁLYOZÓ FELTÉTELEK ÁGAZATONKÉNTI ÖSSZEFOGLALÁSA

Importvámok

Az Orosz Föderáció átlagos végső lekötött vámtétele (FBR) 7,6 %-os értéket mutat.

Az ipari termékeket illetően az FBR 7,9 %, de a különböző ágazatokban változó, egészen a vámmentességtől, mint pl. az információtechnológiai megállapodás (ITA) termékei, az alacsony átlagokon át, mint pl. a gyógyszerek és orvosi berendezések (4,3 %), mezőgazdasági termékek (4,6 %), lábbelik (5 %), vegyi anyagok és építőipari berendezések (5,2 %), a legmagasabb átlagokig, mint pl. az üveg (11,1 %) és kerámia (12,2 %).

A 2010. évi kereskedelmi statisztikák azt mutatják, hogy a vegyi anyagok, gépek és gépjárművek három olyan kulcsfontosságú iparág, amelyek az Oroszországba irányuló összes uniós export több mint 60 %-át tették ki. Ezekben az ágazatokban az átlagos FBR 5,3 %-tól (vegyi anyagok) 6,5 %-on át (gépek és készülékek) 9,2 %-ig (járművek és alkatrészeik) terjed.

A mezőgazdasági árukat illetően az FBR becsült átlaga 11,5 %, ebből a legmagasabb átlagérték a rizs (20 %), a tejtermékek (14,6 %) és a növényi olajok (11,4 %) értéke.

Az Orosz Föderáció árujegyzékében található 11 327 vámsorból a csatlakozás napján 6 992 nem éri el FBR-jét, ezért végrehajtási időszakra lesz szükség. Az Orosz Föderáció WTO-hoz való csatlakozása napjától a leghosszabb végrehajtási időszak a gépjárművek (7 év), valamint egyes vegyi anyagok és bútorok (6 év) esetén várható.

Ezek az átlagos lekötött vámértékek meglehetősen ésszerűek, különösen más BRIC-országok jelenlegi átlagos lekötött vagy akár alkalmazott értékeihez képest. Kína FBR-je az ipari termékekre például 10 % (átlagos alkalmazott érték – 8,7 %), Brazíliáé 31,4 % (átlagos alkalmazott érték – 14,1 %) és Indiáé 48,5 % (átlagos alkalmazott érték – 10,1 %). A mezőgazdaságban Kína becsült átlagos lekötött értéke 15,6 %, Indiáé pedig 31,8 %.

Exportvámok

Az Orosz Föderáció árujegyzéke egy sor termékre kötelező exportvám-kedvezményeket és kötelezettségvállalásokat tartalmaz, elsősorban nyersanyagokra, ideértve a halakat és a tenger gyümölcseit, magvakat, ásványi és vegyi anyagokat, olaj- és gáztermékeket, vasércet és -hulladékot, műanyagot, nyersbőrt és bőrt, fát, papírrostot, papírt, valamint drágaköveket és féldrágaköveket.

Szolgáltatások

A szolgáltatások tekintetében az Orosz Föderáció egyedi kötelezettségvállalásainak jegyzéke igen kielégítő, az európai szolgáltatóknak jelentős piaci lehetőségeket kínálnak. Oroszország a szolgáltatási ágazatok széles körében vállal piacrajutási és nemzeti elbánásra vonatkozó kötelezettséget, ideértve a szakmai, számítástechnikai és egyéb szolgáltatásokat, az építőipart, a postai és futárszolgáltatásokat, a telekommunikációt, a hírügynökségi szolgáltatásokat, a közlekedést, a forgalmazást, a környezetvédelmet, a pénzügyeket (biztosítást, bankügyleteket és értékpapír-szolgáltatásokat), valamint az idegenforgalmi és utazással kapcsolatos szolgáltatásokat. Oroszország kötelezettséget vállalt a szolgáltatásokat nyújtó természetes személyek vállalaton belüli áthelyezéséért, valamint üzleti látogatókért, ideértve az üzleti jelenlétet kialakító látogatókat is.

Jegyzőkönyvbeli kötelezettségvállalások

A csatlakozási folyamat utolsó, többoldalú szakaszában a WTO-tagok mindannyian annak biztosítására törekedtek, hogy a kereskedelmi törvények, rendeletek, közigazgatási eljárások és az Orosz Föderáció intézményei, valamint az Orosz Föderáció, a Kazah Köztársaság és a Fehérorosz Köztársaság közötti vámunió – amelyben Oroszország nemzeti szabályozási hatáskörét átruházta a vámunióra – megfeleljen a WTO szabályainak és megállapodásainak, és meghatározták a csatlakozási jegyzőkönyv és a munkacsoport jelentésében a vonatkozó kötelezettségvállalásokat. A következő kérdések az EU különös érdeklődésére tartanak számot:

Kereskedelmi jogok

Oroszország a WTO-megállapodás vonatkozó rendelkezéseivel összhangban – ideértve az importengedélyezési eljárásokról szóló megállapodást és a vonatkozó GATT-rendelkezéseket is – kötelezettséget vállal arra, hogy alkalmaz minden törvényt, rendeletet és más olyan intézkedést, amely befolyásolja az áruk importját vagy exportját. Különös tekintettel az alkoholtartalmú italok, gyógyszerek és az adattitkosítási technológiát alkalmazó termékek importjának szabályozására Oroszország beleegyezett, hogy nem kér import- vagy tevékenységi engedélyt a vámnyilatkozati eljárásokhoz. Ezen túlmenően minden olyan engedélyt, előzetes engedélyezést és engedélyezési követelményt, amely a WTO-megállapodás rendelkezései értelmében nem indokolt, meg kell szüntetni, és ezek Oroszország WTO-csatlakozásának napjától nem alkalmazhatók.

Árpolitika

Oroszország a WTO-megállapodással összhangban elkötelezetten alkalmaz a termékekre és szolgáltatásokra vonatkozó bármilyen meglévő vagy jövőbeli árszabályozást, és megerősíti, hogy az árszabályozási intézkedéseket nem használja a hazai termelés védelmére vagy Oroszország szolgáltatási kötelezettségvállalásai végrehajtásának kárára. A vasúti szállítási díjak alkalmazásának tekintetében Oroszország kötelezettséget vállalt, hogy legkésőbb 2013. július 1-jei hatállyal olyan behozatali és kiviteli elbánást alkalmaz, amely nem kedvezőtlenebb, mint a hasonló, közvetlen konkurenciát jelentő, helyettesíthető és belföldi helyszínek között szállított termékekre alkalmazott elbánás. A földgázt illetően Oroszország biztosítja, hogy az Orosz Föderációban tevékenykedő földgáztermelők és –forgalmazók rendes kereskedelmi megfontolások alapján működjenek, és az ipari felhasználóknak szánt ellátásuk tekintetében megtérítsék költségeiket, ideértve a beruházást és szállítást is, valamint nyereséget tudjanak termelni.

Vámeljárások és -díjak

A vámérték-megállapítás tekintetében Oroszország kötelezettséget vállalt, hogy törvényeit, rendeleteit és gyakorlatait a WTO-szabályoknak megfelelően alkalmazza. Oroszország az áruk vámértékének megállapítására nem alkalmazza a minimum érték, mint pl. a referenciaárak, illetve rögzített értékelés egyetlen formáját sem. A vámáru-nyilatkozatokhoz, illetve bizonyos áruk be- és kiléptetéséhez kijelölt vámellenőrző pontok tekintetében Oroszország az ilyen intézkedésekről kimerítő listát bocsátott rendelkezésre, és kötelezettséget vállalt, hogy amennyiben ellentmondanak a WTO-megállapodásnak, a csatlakozás napjától megszünteti őket. Oroszország kötelezettséget vállalt annak biztosítására, hogy a vámdíjak mértéke, ideértve a vámkezelési díjat is, nem haladja meg a nyújtott szolgáltatások költségét. Végül az árutovábbítási eljárásokat illetően Oroszország az (energiát is magába foglaló) áruk továbbítását, mint pl. a tranzitáruk közúti, vasúti és légi szállítását terhelő díjakat, illetve az árutovábbítással kapcsolatosan felmerülő bármilyen más díjakat vagy vámdíjakat szabályozó törvényeit, rendelkezéseit és más intézkedéseit a WTO-megállapodással összhangban alkalmazza.

A kereskedelem technikai akadályai (TBT)

Oroszország kötelezettséget vállal annak biztosítására, hogy az Orosz Föderáció területén alkalmazott minden technikai szabályzat, szabvány és megfelelőségértékelési eljárás tiszteletben tartja a WTO TBT-megállapodás elveit, ideértve az átláthatóságot, a megkülönböztetésmentességet és a nemzeti elbánást is. Az Oroszországban alkalmazott mindegyik TBT-intézkedésnek, ideértve az Eurázsiai Gazdasági Közösség és a vámunió illetékes szervei által elfogadott intézkedéseket is, összhangban kell állnia a WTO-megállapodással.

Egészségügyi és növény-egészségügyi (SPS) intézkedések

Oroszország kötelezettséget vállal, hogy WTO-csatlakozása napjától minden SPS-intézkedését a WTO-megállapodásnak megfelelően dolgozza ki és alkalmazza. Az SPS-intézkedések kizárólag az emberi, állati vagy növényi élet és egészség védelméhez szükséges mértékben alkalmazandók; tudományos elveken, kockázatértékelésen és adott esetben nemzetközi szabványokon, iránymutatásokon és ajánlásokon alapulnak; nem korlátozóbbak annál, mint az Orosz Föderációban alkalmazott megfelelő védelmi szint eléréséhez szükséges; valamint integrálják az egyenértékűség elvének végrehajtását.

Szellemi tulajdonjogok kereskedelmi vonatkozásairól szóló megállapodás (TRIPS)

Oroszország kötelezettséget vállalt, hogy WTO-csatlakozása napjától átmeneti időszak nélkül teljes mértékben alkalmazza a WTO TRIPS-megállapodás rendelkezéseit, ideértve a jogérvényesítés rendelkezéseit is.

III. AJÁNLÁS

A Bizottság, mely benyújtja a Tanácshoz jóváhagyásra az Orosz Föderáció WTO-hoz történő csatlakozására vonatkozó feltételeket, úgy véli, hogy ezek a feltételek a piaci nyitásra és szabályozásra vonatkozó, kiegyensúlyozott, de ugyanakkor ambiciózus kötelezettségvállalások csomagját alkotják, és jelentős előnyöket biztosítanak az EU, az Orosz Föderáció és a WTO kereskedelmi partnerei számára egyaránt.

2011/0320 (NLE)

Javaslat

A TANÁCS HATÁROZATA

az Orosz Föderáció Kereskedelmi Világszervezethez történő csatlakozásáról a Kereskedelmi Világszervezet megfelelő szerveiben az Európai Unió nevében elfogadandó álláspontról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 91. cikkére, 100. cikkének (2) bekezdésére és 207. cikke (4) bekezdésének első albekezdésére, összefüggésben 218. cikke (9) bekezdésével,

tekintettel az Európai Bizottság javaslatára,

mivel:

(1) 1993 júniusában az Orosz Föderáció kormánya a Kereskedelmi Világszervezetet (WTO) létrehozó megállapodás XII. cikkének megfelelően benyújtotta az említett megállapodáshoz történő csatlakozás iránti kérelmét.

(2) 1993. június 16–17-én létrejött az Orosz Föderáció csatlakozásával foglalkozó munkacsoport annak érdekében, hogy megállapodásra jusson a csatlakozási feltételekről, amelyek az Orosz Föderáció és valamennyi WTO-tag számára egyaránt elfogadhatók.

(3) A Bizottság az Unió nevében tárgyalást folytatott azokról az Orosz Föderáció részéről teljesítendő, a piacnyitásra vonatkozó és egyéb átfogó kötelezettségvállalásokról, amelyek eleget tesznek az Unió kéréseinek és célkitűzéseinek, valamint összhangban állnak az Orosz Föderáció fejlettségi szintjével.

(4) Ezeket a kötelezettségvállalásokat most az Orosz Föderáció WTO-hoz történő csatlakozásáról szóló jegyzőkönyv tartalmazza.

(5) A WTO-csatlakozás várhatóan kedvezően és tartósan hozzájárul az Orosz Föderáció gazdasági reformfolyamatához és fenntartható fejlődéséhez.

(6) A csatlakozási jegyzőkönyvet ezért jóvá kell hagyni.

(7) A WTO-t létrehozó megállapodás XII. cikke előírja, hogy a csatlakozás feltételeiről a csatlakozó tagnak és a WTO-nak meg kell állapodnia, és a WTO részéről a WTO Miniszteri Konferenciája hagyja jóvá a csatlakozás feltételeit. A WTO-t létrehozó megállapodás IV. cikkének (2) bekezdése előírja, hogy a Miniszteri Konferencia ülései közötti időszakokban ez utóbbi feladatait az Általános Tanács látja el.

(8) Ennek megfelelően meg kell határozni az Unió által a WTO vonatkozó szerveiben, akár a Miniszteri Konferencián, akár az Általános Tanácsban képviselendő álláspontot,

ELFOGADTA EZT A HATÁROZATOT:

Egyetlen cikk

1. Az Európai Unió nevében a WTO vonatkozó szervein belül az Orosz Föderáció WTO-hoz történő csatlakozása tekintetében elfogadandó álláspont: a csatlakozás jóváhagyása.

2. Ez a határozat elfogadásának napján lép hatályba.

Kelt […]-ban/-ben, […]-án/-én.

a Tanács részéről

az elnök